32006D0684
L 280/29
JURNALUL OFÍCIAL AL UNIUNII EUROPENE
DECIZIA CONSILIULUI
din 5 octombrie 2006
de modificare a anexei 2 inventarul A la instrucțiunile consulare comune în ceea ce privește obligația de a deține viză pentru titularii de pașapoarte indoneziene diplomatice și de serviciu
(2006/684/CE)
CONSILIUL UNIUNII EUROPENE,
având în vedere Regulamentul (CE) nr. 789/2001 al Consiliului din 24 aprilie 2001 care rezervă Consiliului competențele de executare în ceea ce privește anumite norme metodologice și proceduri de examinare a cererilor de viză (1),
având în vedere inițiativa Belgiei, Luxemburgului și Țărilor de Jos,
întrucât:
(1)
Anexa 2 inventarul A la instrucțiunile consulare comune conține lista țărilor ai căror resortisanți nu sunt supuși obligației de a deține viză în unul sau mai multe state Schengen atunci când sunt titulari de pașapoarte diplomatice, oficiale sau de serviciu, însă sunt supuși acestei obligații atunci când sunt titulari de pașapoarte obișnuite.
(2)
Belgia, Luxemburg și Țările de Jos doresc să îi exonereze de obligația de a deține viză pe titularii de pașapoarte indoneziene diplomatice și de serviciu. În consecință, instrucțiunile consulare comune ar trebui modificate corespunzător.
(3)
În conformitate cu articolele 1 și 2 din Protocolul privind poziția Danemarcei, anexat la Tratatul privind Uniunea Europeană și la Tratatul de instituire a Comunității Europene, Danemarca nu participă la adoptarea prezentei decizii, nu își asumă obligații prin aceasta și nici nu se supune aplicării sale. Dat fiind faptul că prezenta decizie se bazează pe acquis-ul Schengen în aplicarea dispozițiilor titlului IV din partea a treia a Tratatului de instituire a Comunității Europene, Danemarca, în conformitate cu articolul 5 din protocolul respectiv, decide, în termen de șase luni de la adoptarea prezentei decizii de către Consiliu, dacă o transpune în legislația sa internă.
(4)
În ceea ce privește Islanda și Norvegia, prezenta decizie constituie o dezvoltare a dispozițiilor acquis-ului Schengen în sensul Acordului încheiat între Consiliul Uniunii Europene și Republica Islanda și Regatul Norvegiei în ceea ce privește asocierea acestor două state la punerea în aplicare, asigurarea respectării și dezvoltarea acquis-ului Schengen (2) care se încadrează în domeniul menționat la articolul 1 litera A din Decizia 1999/437/CE a Consiliului din 17 mai 1999 (3) privind anumite norme de aplicare a acordului respectiv.
(5)
Prezenta decizie constituie o dezvoltare a dispozițiilor acquis-ului Schengen la care Regatul Unit nu participă, în conformitate cu Decizia 2000/365/CE a Consiliului din 29 mai 2000 privind solicitarea Regatului Unit al Marii Britanii și Irlandei de Nord de a participa la unele dintre dispozițiile acquis-ului Schengen (4); în consecință, Regatul Unit nu participă la adoptarea acesteia, nu se supune aplicării sale și nici nu își asumă obligații prin aceasta.
(6)
Prezenta decizie constituie o dezvoltare a dispozițiilor acquis-ului Schengen la care Irlanda nu participă, în conformitate cu Decizia 2002/192/CE a Consiliului din 28 februarie 2002 privind solicitarea Irlandei de a participa la unele dintre dispozițiile acquis-ului Schengen (5); în consecință, Irlanda nu participă la adoptarea acesteia, nu se supune aplicării sale și nici nu își asumă obligații prin aceasta.
(7)
În ceea ce privește Elveția, prezenta decizie constituie o dezvoltare a dispozițiilor acquis-ului Schengen în sensul Acordului dintre Uniunea Europeană, Comunitatea Europeană și Confederația Elvețiană privind asocierea acesteia la punerea în aplicare, asigurarea respectării și dezvoltarea acquis-ului Schengen, care se încadrează în domeniul menționat la articolul 4 alineatul (1) din Deciziile 2004/849/CE (6) și 2004/860/CE (7) ale Consiliului referitoare la semnarea acestui acord în numele Uniunii Europene și al Comunității Europene, precum și la aplicarea provizorie a anumitor dispoziții ale acordului respectiv.
(8)
Prezenta decizie constituie un act întemeiat pe acquis-ul Schengen sau care se raportează la acesta, în sensul articolului 3 alineatul (2) din Actul de aderare din 2003,
ADOPTĂ PREZENTA DECIZIE:
Articolul 1
În anexa 2 la instrucțiunile consulare comune, inventarul A se modifică după cum urmează:
Se adaugă Indonezia, iar literele „DS” se inserează în fața acesteia în coloana „BNL”.
Articolul 2
Prezenta decizie se aplică de la 1 noiembrie 2006.
Articolul 3
Prezenta decizie se adresează statelor membre, în conformitate cu Tratatul de instituire a Comunității Europene.
Adoptată la Luxemburg, 5 octombrie 2006.